**زانکۆی سەلاح ددین بەشی سینەماو شانۆ**

**کۆلیژی هونەرە جوانەکان قۆناغ/ ٣(سینەماو شانۆ)**

جوانناسی

مامۆستای بابەت

**م.ی. فرح تەها درویش**

(٢٠١٩-٢٠٢٠)

**وەرزی یەکەم**

**سەرەتایەک دەربارەی فەلسەفەی جوانناسی**

بەگشتی فەلسەفەی جوانناسی لەسەر هەندێک پێوەرو بنەما بەندە کە شایەنی شیکردنەوەو گفتوگۆکردنە،چونکە ئەم بوارە لە بنەڕەتدا لە دوو لایەنی سەرەکی پێک هاتوە، یاخود دوو لایەن بە هەند وەردەگرێت کە ئەوانیش بریتین لە ( شێوەو ناوەڕۆک)، لەنێو کارو بەرهەمە ئەدەبی و هونەرەیەکاندا.

هەرلەبەر ئەم فاکت و هۆکارەیە کە هەمیشە هونەر ئەو بوارو کایەیە کە هەڵگری پێوەری فکری و فەلسەفیانەیە بۆ تێڕوانین و قسەکردن لەسەر لایەنی " جوانی" ، بۆ نمونە لە تابلۆیەکی هونەریدا، یان لە پارچە میوزکێکیدا ناونیشانی و جوانی و بەهای کارە هونەرەیەکە پەیوەست دەبێت بە ڕەنگ و کوتلە، یاخود ڕیتم و وەزن کە لە میانی هەست و حسی جوانی، یان لەمیانی گوێگرتن و بەرکەوتن، بەهاو نرخی بۆ دادەندرێت و هەڵسەنگاندنی بۆ دەکەین.هەرلەبەر ئەم هۆکارانەیە کە زۆربەی زۆری فەیلەسوفەکان، یان دەکرێت بڵێین بەشێکی زۆر لە فەیلەسوفەکان لەڕێگەی جوانی هونەرەوە کارو وێنەی بەرهەم و تەنانەت خودی کەسایەتی هونەرمەند هەڵدەسەنگێنن . کەواتە دەتوانین لێرەدا بڵێن کە هونەر لەڕێگەی دوو شێواز،یان دوو ڕێگاو کەناڵەوە خۆی بەیان و بەخش دەکات کە ئەوانیش بریتین لە:

یەکەم/ جۆرەکانی هونەر:

مەبەست لە هونەرەکانی وەکو شێوەکاری ، هونەری شانۆو دراما، میوزیک و هونەری سینەمایە ، لەگەڵ گۆی گشتی ئەو هونەرانەی کە هەڵگری شێوەو

ناوەڕۆکن ، واتە جوانی بەشێک لەپانتاییان پێک دەهێنێت.

دووەم/ هونەری هەستی:

ئەم جۆرەیان لەسەر بنەماو پێکهاتەی تاک ڕادەوستێت لەناو ژینگەو کۆمەڵگادا، چونکە لە جیهانی ئێستادا تاک بەمانی بونی سیستمێکی عەقڵانی و هەستی و جوانی دێت. مەبەست لە سیستمی عەقڵانی لەلای تاک پەیوەستە بە تواناو کارامەی و لێهاتوی تاک لە چۆنێتی هەستکردن بە جیهانی دەوروبەروی و، پاشان دوبارە بەکارهێنان و ڕێک خستنەوەی بەشێوەیەکی لۆژیکی و جوانی و فەلسەفیانە، دواتر بەرهەم هێنان و پێشکەشکردنی لەمیانی بەرهەمە هونەریەکاندا ،بەشێوەیەکی بیندروا بەرجەستەکراو، کە هەڵگری لایەنی سیفاتی جوانی بێت.

هەربۆیە بەم شێوەیە تاک هەوڵی بونیادنانی لایەنی فەرهەنگی و ڕۆشنبیری ئەدا، بەسود وەرگرتن لە یاسا سروشتیەکان ، کەواتە توانای جوان بینی و لایەنی هونەری و جوانی مرۆڤ وابەستەیە بە توانای تاک و درک کردنی بە جوانی و ، بون بە بەشێک لە فەلسەفەی جوانی لە ڕێگەی هونەرەوە، کەواتە سەرچاوەی جوانی و دۆزینەوەی لەلایەن مرۆڤ یان لە لایەن هونەرمەند دەگەڕێتەوە بۆ خودی سروشت و سود وەرگرتن لێی. کەواتە کاری هونەرمەند بریتیە لە دوبارە پێدانی شێوەو ناوەڕۆک پێی لە ڕێگەی کارو بەرهەمی هونەریەوە.

لێرەدا دەتوانین بڵێین فەلسەفەی جوانانسی لەسەر دوو بەش، یان دوو پنتی سەرەکی کاردەکات کە ئەوانیش بریتین لە (**شێوەو ناوەڕۆک**) ، چونکە ئەم دوو لایەنە پێکەوە دەبنە هەوێنی کاکردنی هونەری و دروستکردنی جوانی لەلای هونەرمەندو بەرهەمە هونەرەیەکان.

**چۆن لە مانای هونەری تێبگەین...؟**

**سروشت لە میانی سێ شت دەردەکەوێت کە ئەوانیش بریتین لە (هونەر،لەگەڵ لایەنی فەلسەفەی و جوانی)**

سەرەتا دەبێت پرسیارێک بکەین، ئایا فەلسەفە بەر لە هونەر سەری هەڵداوەو پەیدا بووە یان هونەر بەر لە فەلسەفە پەیدا بووە؟

لەبنەڕەتدا هونەر لە ناو سروشتدا دروست دەبێت ، پاشان مرۆڤ وەکو پێویستیەکەی خۆی بەکاری دەهێنێت و گوزارشتی لێ دەکات ، لەبەر ئەوهۆکارە هیچ جۆرە هونەرێک خۆی جیاناکاتەوە لە سروشت بەڵکو بەشێکە لە خودی سروشت ، بۆیە گومانی تێدا نیە کە زۆرێک لە بیرمەندو فەیلەسوفەکان هاوڕان لەم بارەیەوە، بەدیاریکراویش هەردوو فەیلەسوف ئەفلاتون و ئەڕستۆ وەکو دوو دیارترین بیرمەندەکانی بواری فیکرو فەلسەفە، ئەگەرچی ئەم دوو فەیلەسوفە زۆرجار بۆچونی جیاوازیشیان هەبووە دەربارەی چەمکی سروشت و جوانی .

بەڵآم بەگشتی هونەرمەند سود لە سروشت وەردەگرێت وەکو سەرچاوەی سروش و ئیلهام بەکاری دەهێنێت و ڕەنگدانەوەی دەبێت لەسەر کارو بەرهەمە هونەریەکانیان، بەتایبەتیش لەڕێگەی پارچەیەک سەما،میوزیک یان تابلۆ و دیمەنێکی شانۆی دەکرێت جۆری کاریگەریەکەی بەدی بکرێت

کەواتە دەتوانین بڵێین هونەر لەگەڵ جوانی و فەلسەفە پێکەوە یەکتر تەواو دەکەن ، یاخود هەندێکجار خاڵی هاوبەش و گونجاندن لەنێوانیاندا بەدی دەکرێت ئەگەرچی ، هەندێکجار هاوتەباو یاخود جیاوازیش بن لە یەکتر، چونکە بەرهەمی هونەری لەشێوەو ناوەڕۆک پێک هاتوە و، دەکرێت یەکێک لەم دوو بەشە یاخود ئەم دوو لایەنە سەرچاوەکەی سروشت بێت.لەبەرئەوە دەکرێت هونەر وەکو بوارێکی ، یان دنیایەکی سەربەخۆ لێی بڕوانین کە ڕاستەوخۆ پەیوەستە بە هەستە ناوەکیەکانی مرۆڤەوە، کە لەڕێگەی هەستی نەفسی و لایەنی سۆزداریەوە جوای ڕوحی دروست دەکات ، لەگەڵ بەرهەمی هونەری کە تێکەڵێک دەبێت لە سروشت و هەستی هونەرمەندەکە.

کەواتە پێویستە هونەر وەکو هەستێک تەماشای بکەین کە تێکەڵێک بێت لەجوانی و فەلسەفە، لەهەمان کاتدا بوارێکیشە کە خاوەن وهەڵگری چەندین ڕێساو یاسای تایبەت بەخۆیەتی، چونکە وێنەو تابلۆ هونەریەکانی هەربوارێک لەسەر ڕێساو یاسای زانستی ڕادەوەستێت، بەڵام جیاواز لەو هاوکێشە و ڕێسا زانستیانەی کە لە بوارەکانی فیزیاو ماتماتیکدان هەن و بەدی دەکرێن، چونکە ئاشکرایە لەوجۆرە زانستانەدا بۆ نمونە گەردیلەیەک لە هایدرۆجین لەگەڵ گەردیلەیەک لە ئۆکسجین پێکەوە ئاو دروست و پێک دەهێنن، بەڵام لە هونەردا ئەم هاوکێشەیە مەرج نیە هەمان دەرئەنجامی هاوشێوەی هەبێت، چونکە مەرج نیە هەمیشە پێوەرو یاساکان لە هونەردا لێک بچن . چونکە هەموو دیدگاو بیرێکی هونەری و جوانی لەناوەڕۆکدا چەندین ڕێسای جیاوازو لۆژیکی و تایبەت بە خۆی هەیە، لەبەرئەوەی هەستی جوانی لە هونەردا کار لەسەر سیفاتە ناوەکی و تەنانەت دەرەکیەکان دەکات بەتایبەتیش بەشێک لە فەیلەسوفەکان زۆرکار لەسەر پیشاندانی ڕۆڵێ هونەرو هونەرمەند دەکەن بە سەرنج خستنە سەر لایەنی ناوەکی و بەها جەوهەریەکانی کاری هونەری.

**هێراقلیت (٥٣٠-٤٧٠ پ.ز)**

هێراقلیت یەکەمین فەیلسەوف و بیرمەندی گریکی بوو کە دیدی و فەلسەفەی خۆی بە شێوەیەکی( ماریالیزمی- مادی) داڕشت، ئەو پێی وابوو کە (ئاگر نەمرە) کەواتە دەکرێت بڵێین بنەماو نەژادی هەموو بونەکای ناو دنیا دەگەڕێتەوە بۆ ئەم بونە نەمرە، لەبەر ئەوە (بون-دنیا) بەشێوەیەکی ڕێکخراو دامەزراوە، بەڵام هیچ شتێک لە کەوندا جێگر نیەو شایەنی گۆڕانکاریە، کەواتە هیچ شتێک دروست نابێت لە خۆیەوە ئەگەر ململانێیەک نەبێت.

هەربۆیە جوانی لەلای هێراقلیت بابەتێکی ڕێژەییە بۆ نمونە ( پێی وایە مەیمون ئاژەڵێکی ناشرین بەڵام بڕێک لە جوانی لە خۆی دەگرێت) تەنانەت هێراقلیت مانا بۆ جوانی دیاری دەکات و دەڵێت ( گونجاندن بریتیە لە کۆکردنەوەی دژ یەکەکان پێکەوە، لەبەر ئەوە گونجاندن وەکو خۆی لە میانی ململانێ دەردەکەوێت)

کەواتە گونجاندن و گونجان بنەمای سەرەکیە بۆ جوانی، تەنانەت چەندین سیفاتی گشتی هەیە، بۆ نمونە ئێمە گونجاندن لەناو سروشتەوە بەدی دەکەین و دەیبینین، پاشان ئەم پەیوەندیە وەردەگرین و دەیگونجێنین لە هونەر، هەربۆیە ئەرستۆ تێڕوانینی هێڕاقلیت بۆ جوانی شیدەکاتەوەو دەڵێت:

( سروشت بەرەو دژ یەکەکان دەچێت و گونجاندن دروست دەکات لێیان،هەروەک چۆن سروشت پەیوەندی دروست دەکات لە نێوان دژیەکەکان، لەنێوان ڕەگەزی نێرو مێ ، هەربۆیە هونەری نەفسی شتێکە گوزارشت لە دژ یەکەکان دەکات بۆ نمونە ڕەش و سپی ، سورو زەرد، بەتایبەت لەتابلۆ هونەریدا... کەواتە ناوەڕۆکی جوانی لە ئەنجامی ڕودانی نێوان دژ یەکەکان دروست دەبێت و ئاست و بەها دەبەخشێت بە کارو بەرهەمە هونەریەکان.

..............................................................................................

**فەلسەفەی دیموکرات (٤٦٠-٣٧٠پ.ز)**

بەگشتی شوێنەوارو نوسراوەکانی فەیلەسوفی گەورەی یۆنانی دیموکرات نەماونەتەوە و لەناوچون، بەڵام هەندێک لە دیدو تێڕوانینەکانی دەربارەی جوانی ماون.

دیموکرات پێی وابوە شتێک جوانە بەڵآم بەشێوەیەکی سنوردار لەسەر هەموو ڕوو ئاستەکانی گونجاو بێت، کەواتە هەر زیاردەڕۆییەک یاخود کەم و کوڕییەک لەلای دیموکرات پەسەندکراو نیەو بەرپەرچی دەداتەوە. دیموکرات زۆر گرنگی دەدات بە دوو لایەنی سەرەکی کە ئەوانیش بریتین لە (پێوانەو سنور) ، هەربۆیە جوانی لە دیدی ئەم فەیلەسوفەو بەهایەکی بەهێزو توندی هەیە، چونکە دەبێت گونجاندن و هاوتەبای هەبێت لەنێوان هەموو بەشەکانی بەشێوەیەکی ماتماتیکی و دروست.

دیموکرات مەفهوم و چەمکێکی نوێمان دەداتێ دەربارەی زاراوەی (لاسایکردنەوە) چونکە پێی وایە، هونەر لە دەرئەنجامی لاسایکرنەوەی مرۆڤ بۆ سروشت سەرچاوەی گرتوە، بۆ نمونە مرۆڤ گۆرانی دەڵێت کەلە باڵندەکانەوە فێر بووە.

لەبەرئەم هۆکارە بوو کە دیموکرات لەو باوەڕەدابوو کە گرنگی سروشت وەکو کلپەی ڕۆحی وایە بۆ مرۆڤ، کەواتە دەبێت وەکو مەرجێکی پێویست تەماشای بکەین لە بەرهەمی هونەریدا.

**.....................................................................................**

**فەلسەفەی سوقرات ( ٤٧٠ – ٣٩٩ پ .ز)**

تێڕوانیەکانی سوقرات بە فەلسەفەی (نمونەی- ئایدیالی) و میسالیەت دادەنرێت، هەربۆیە کەمتر گرنگی بە بابەتی ژیان دەدا ، پێی وابوو کە فەلسەفەی سروشتگەرایی زانستێکی بێ سودە، چونکە ئەم جۆرە لە لێکۆڵینەوەو زانست زیاتر پشت بەو لایەنانە دەبەستێت کە بیندراو بیستراو هەستپێکراون ، هەربۆیە ئەو لایەنە هەستپێکراوانە دەبنە مایەی کەمکردنەوەی لایەنی زانستی و مەعریفی ، لەبەر ئەوە سوقرات بەپێی بۆچونی دەربارەی مرۆڤ بریتی بوو لە گرنگیدان بە نەفس و گەڕان بەدوای زانیاری و ژیری دا، لەگەڵ دروکەوتنەوە لە ویست و ڕەغباتی خودی و خۆراک و خواردن ، یاخود جل و بەرگ و پێداویستەکانی تر..

لەگەڵ ئەمانەشدا سوقرات شارەزای هەبوو لەبارەی زانستی جوانی و ئەو بابەت و لایەنانەی کە پەیوەست بوون بە جوانی و داهێنانی هونەری

سوقرات لەوباوەڕەدابوو هەموو چالاکیەکانی مرۆڤ دواجار لە پێناو یەک ئامانجی سەرەکیدا بوو، بۆیە ئەو دەیوت کە ئامانجی مرۆڤ بریتیە لە چاکەکاری ڕە‌ها لەگەڵ کاری هونەری چونکە ئەم جۆرە کارانە سودیان هەیە بۆ مرۆڤایەتی، ( شتی ناوازەو نایاب، بریتیە لەوەی کە سودی دەبێت ، لەبەر ئەوەی ناوازەیی لەلای سوقرات لایەنێکی ، یان بابەتێکی ڕێژەییە ، کە یەک دەگرێتەوە لەگەڵ سودو مەرام ، لەبەرهۆکارە سوقرات پێی وابوو کە هونەر بریتیە لە لاسایکردنەوەی سروشت ، هەربۆیە کەسی هونەرمەند خەریکی لێوردبونەوەیە لە لە سروشت و داهێنانەکانی لەوێوە دروست دەبن وسەرچاوە دەگرن، کەواتە هەموو کەرەستەکانی خۆی لە کارێکی هونەریدا لە سروشتەوە وەردەگرێت بەشێوەیەکی سنوردار ، پاشان بەکاریان دەهێنیت و گشتاندنیان بۆ دەکات. سوقرات هەندێک تێڕوانینی هەیە دەربارەی هونەر، ئەو پێیوابووە کە پێویسیتە ڕێکەوتن هەبێت لە نێوان کەرەستەو وێنەکەی ، چونکە ئەم ڕێسایە بنەمای سەرەکیە بۆ گوزارشتکردن لە خودی شتەکان.

سوقرات وەکو فەیلەسوفێک لێکۆڵینەوە لە فەلسەفەی جوانی دەکات بەشێوەیەکی ئاشکرا ئاماژە بەپەیوەندی ئۆرگانی نێوان دوو شت دەکات ئەوانیش پرسیارکردن لەبارەی ئەوەی کە ئاکارو ڕەوشت چیە،هەروەها مەبەست چیە لە جوانی ،چونکە مرۆڤی نمونەی و میسالی لەلای سوقرات بریتیە لە تێکەڵیک لە ناوەزەیی و ئەخلاق یاخود ئاکار، کەواتە مرۆڤی بەفەزیلەت خاوەن عەقلێکی تەواوە،لەبەر ئەم هۆکارە سوقرات یارمەتیەکی زۆری مرۆڤی داوە لە چۆنێتی پێشکەوتنی دیدو تێڕوانیەکانی دەربارەی جوانی، چونکە سوقرات پێیوابووە کە مرۆڤ بابەتێکی سەرەکییە لە هونەردا.

**ئەفڵاتون ( ٤٣٧- ٣٤٧ پ.ز)**

سوقرات بە مامۆستای یەکەمی ئەفڵاتون دادەنرێت، بەڵام ئەفڵاتون هەروەک سوقرات گرنگی بە هونەر دەدا، بەڵام گرنگی بە هونەری وتاربێژی دەدا، ئەو داوای میسالیەت و نمونەیی دەکرد لە هونەر

ئەفڵاتون لە ماوەیەکی زەمەنی ناجێگری وڵاتی گریکدا ژیانی بەسەربرد، بەو ماوە زەمەنیە دەتوترێت ماوەی لەناوچون و کەوتنی دیموکراتیەت لە ئەسینا، لەوماوەیەدا جیاوازی چینانیەتی گەیشتە لوتکە، ئەفلاتون پشتگیری لە چینی بەرزو ئەستۆکراتیەکان دەکرد، هەربۆیە بەوپەری توانایەوە دژی شێوازی دیموکراتیەکان دەوەستایەوە لە بڕیاردان و حکوم کردندا. تێروانینە سیاسیەکانی ڕەنگدانەوەی زۆریان هەبوو بەسەر تێڕوانینەکانی دەربارەی فەلسەفەی جوانی و میسالیەت.

لەنێو تێۆری فەیلسەکەیدا ئەفلاتون پێیوایە کە هەموو شتەکان دەگۆڕێن و گۆڕانکاریان بەسەردا دێت ، لەبەرئەوەی بونی ڕاستەقینە لەلای ئەفلاتون تەنها لە بونی ڕوحدا بونی هەیە، بەدیاریکراویش لە ( نمونەی باڵادا- میسالیەت) یاخود لە جیهانی بیرەکاندا، واتە بیرۆکە لە بنەڕەتدا بنەمای سەرەکی کەل و پەڵەکانەو پێکیان دەهێنیت و بەرجەستەکراون، و لەبنەڕەتدا ئەو جۆرە کەل و پەلانیە کە دروست دەکرێت دەرئەنجامی بیرۆکە نابیدراو نابەرجەستەکراون،، هەربۆیە تێڕانینی ئەفلاتون لە سەربنەمای فەلسەفەی میسالیەت دامەزروە کە دواتر پەیوەستی دەکاتەوە بە ژیان و دونیاو ئەخڵاق واتە ئاکارو هونەر..

گۆڕنکاری لەبۆچونی ئەفلاتوندا شتێکە نامێنێت و دەڕوات، هەروەها کامڵبون لەلای ئەفڵاتون و دەڕوات و هەتا کۆتای نامێنێتەوە.

هەربۆیە جوانی لە لای ئەفلاتون سیفەتێکە لە هەموو شتێکدا بونی هەیە بەڵآم بەڕێژەیەکی جیاوازو بەرزو نزم دەکات، واتە سیفاتێکە وەردە وەردە دەپوکێتەوەو بەرەو نەمان و ون بون دەچێت، بۆ نمونە لە ژیانی ( گوڵدا) ئەو کردارە بەدی دەکرێت، لەبەر ئەوە بۆ بۆچونی ئەفلاتون عالەمێکی باڵاتر هەیە کە بەرزترو پێی دەوترێت عاڵەمی میسالیتەت یاخود نمونەی باڵا، کە بە جیهانێکی ئەزەلی و هەمیشەی دایدەنێت.

کەواتە نمونەی باڵاو ناوازە بوون لەلای ئەفڵاتون لەناو جیهانی سەرزەویدا بەدەست نایەت و بونی نیە، بەڵکو تەنها لە جیهانی بیرو ژیردا بونی هەیە، ناوازە بوون لەلای ئەم فەیلەسوفە تەنها لە بیرە مەزنەکاندا بونی هەیەو بە نەمری دەمێنێتەوە، کە هیچ گۆرانکاری و پێشکەوتنی زیاتر بە خۆیەوە نابینێت، چونکە ناوازەبوون لەلای ئەفلاتون سیفاتێکە لە سەرو هەستەکانی مرۆڤەوەیە، کەواتە ناتوانین ناوازەبوون ببینین بە هۆی هەستەکانی خۆمان وەکو مرۆڤ بەلکو تەنها لە ڕێگەی عەقڵەوە دەتوانین پێی بگەین، کەواتە لەمیانی ئەم فەلسەفە میسالی و میتافیزیکیە دەربارەی ناوازەبوون بۆمان دەردەکەوێت کە گەیشتن بە سیفاتی ناوازەیی لەڕێگەی کارو بەرهەمی هونەریەوە ڕونادات بەڵکو تەنها لەڕێگەی فکرو بیرکردنەوە ڕودەدات، چونکە ئەفلاتون پێیوایە کە جیهانی باڵا تەنها وێنەیەکە لە لە ناو بیرو عەقلی خوداوەندەکاندا بونی هەیە، کەواتە ئەو وێنەیە لە ناو بیرو فکری من و تۆ و مرۆڤەکاندا بونی نیە، لەبەرئەوە ئەفلاتون تێڕوانینەکانی دەربارەی هونەر هەر لەم سۆنگەیەوە سەرچاوەی گرتوەو لەوبارەیەوە دەڵێت، هونەرمەند مرۆڤیکی کامڵ نیەو مانای ڕاستەقینەی بون و ناوازەی نازانێت، بۆ نمونە یەکەمجار خوداوەند بیرۆکەی دروستکردنی کورسیەک دادەهێنێت کەواتە هونەرمەند کەسی سێهەمە کە جارێکیتر دوبارە لاسای دروستکردنی کورسیەکە دەکاتەوە، لەبەرئەوە هونەرمەند مرۆڤێکی لاسایکەرەوەیە، کەواتە ئەفلاتون دەیەوێت بڵێت کە هونەرو کاری هونەرمەند تەنها بریتیە لە لاسایکردنەوەی نمونەی باڵآی خواوەند بەڵام بەشوەیەکی باشتر نا، تەنانەت ئەفلاتون دەڵێت کە هونەرو کاری هونەری بریتیە لە گوزارشتکردن لە واقع بەشیوەیەکی جیاواز و بەرجەستەکراو، لەبەرئەوەی زۆربەیجار هونەرمەند لادەدات لە سیستمی سروشت و واقع و شتێک بەرهەم دەهێنێت کە پێچەوانەی ناوازەبون و نمونەی باڵایە، بۆیە بەرهەمەکەی قبوڵ کراو نیەو تانانەت نەگونجاو ناشرینە، هەربۆیە ئەفڵاتون پێیوایە کە هونەر ویستراو نیە لەلای هاوڵآتی دەوڵەتێکی میسالی بۆیە دەبێت هەمیشە دەوڵەت چاودێری هونەر بکات و سانسۆری لەسەر دابنێت.

**فەلسەفەی ئەرستۆ تالیس ( ٣٨٤-٣٢٢ پ.ز)**

ئەرستۆ تالیس دیدو فەلسەفەکەی ئەفلاتونی وەرگرتو دەربارەی نمونەی باڵا واتە میسالیەت و بەتایبەتیش ئەوەی پەیوەست بوو بە زانستی جوانناسی، هەربۆیە ئەرستۆ تالیس وەکو فەیلەسوفێک بەشێک لە بۆچونەکانی لەنێوان فەلسەفەی مادی و تێڕوانین و فەلسەفەی ماریالیەتدا دەبینیەوە، بەڵام لە کۆتای تەمەنیدا زیاترمەیل و باوەڕی بە لای فەلسەفەی (نمونەی باڵا) واتە میسالیەتدا دەچوو، واتە باوەڕی بە ( وێنەی شکڵ ) هەبوو ، واتە ( ئەو خواوەندەی کە ناجولێت و هەموو شتێک بە ئەمری خۆی دەجوڵێنێت)

یەکێک لە پەرتوکە گرنگەکانی ئەرستۆ بەناوی ( هونەری شعرە)، لەکاتی خۆیدا وەکو سەرچاوەیەکی گرنگ مامەڵەی لەگەل دەکرا بەتایبەت وەکو کۆمەڵێک ڕێستا بۆ بەرهەم هێنان و خولقاندنی بەرهەمی هونەری ، بۆیە ئەرستۆ لە کتێبی هونەری شعردا هەندێک بنەمای جێگری دەخاتە ڕوو دەربارەی دراما و هونەر ، بەشیک لە پەرتوکەکەی تایبەت دەکات بە خوێندنەوە بۆ نوسینەکانی هۆمیرۆس و هەروەها بەشێکیشی تایبەت دەکات بە کارو بەرهەمە ئەدەبی و نوسراوەکانی سۆفۆلکس و یۆربیدس، چونکە ئەرستۆ شارەزایەکی باشی هەبوو لە دراماو شعرو ئەفسانە گریکیەکان ، تەنانەت شارەزای هەبوو لە هونەری بیناسازی و مۆزیک و شانۆو وێنەکێشان ،هەربۆیە زۆربەی تێڕوانینەکانی سەبارەت بە سەرنج خستنە سەر ڕاستیەکان و دەرئەنجامی هونەری بەرجەستەکراو بوو.

ئەرستۆ هەوڵیدا لێکۆڵینەوە لە بابەتی پێوانەی بنەڕەتی بکات بۆ چەمکی ناوازەبوون ، بۆیە یەکێک لە پێوانەکانی ئەرستۆ بۆ ئەم بابەتە لە پەرتوکی ( لەسەرو میتافیزیک) دا دەڵێت، گرنگترین پێوانە بۆ بۆ چەمکی ناوازەبوون بریتیە لە ڕێکخستن و گونجان و ئاشکرای، چونکە ئەرستۆ پێی وابوو هونەری یاخود بواری بیرکاری و ماتماتیک ڕویەکی ئاشکراو ڕونی هەیە و دەبێت چەمکی ناوازەبونیش هەمان پێوەو بنەمای هەبێت، ئەرستۆ لەوباوەڕدابوو ئەم چەمکە گوزارشت لە بونەوەرە زیندەوەکان دەکات بەتایبەتیش مرۆڤ، لەبەر ئەوە مرۆڤ بەهۆی بونی گونجاند و ڕێکەوتوی لەنێوان بەشەکانی جەستەیدا دەتوانیت نوێنەرێک و وێنەیەکی ڕاستەقینەی چەمکی ناوازەیی بێت، تەنانەت ناوازەی بەتەنها لە ناو بونەوەرە زیندوەکاندا بونی نیە بەڵکو هەموو بەش و لایەنەکان لەژیاندا بەشێوەیەک لە شێوەکان گونجاندن لە نێوانیاندا بەدەی دەکرێت و هەموو یەکێک لەو بەش ولایەنانە بەهۆی سیستمیکی دیاریکراو بەڕێوە دەبرێن و شێوەو شکلێکی دیاریکراوی جوانیان هەیە. هەربۆیە ئەم ڕێسایانەی ئەرستۆ بەتەنها بەسەر کەسایەتی هونەرمەندا نەدەسەپا بەڵکو تێڕوانینەکانی گشتگیرو بوون بۆ هەموو شتێک، چونکە پێوابوو هەموو بونەوەرە زیندو تەنانەت بێ گیانەکانیش دەبێت خاوەن شکڵی تایبەت و سنودار بە خۆیان بن، هەروەکو چۆن چیرۆک دەبێت ڕون و ئاشکراو بەش بەش بێت بۆ ئەوە مرۆڤ بتوانێت لە یادەوەری خۆیدا بیهێڵێتەوەو لەیادی نەکات.

هەربۆیە چەمکی ناوازەیی لەلای ئەرستۆ بریتیە لە ئاستێک و شتێکی کامڵ واتە دەبێت سەرەتا و ناوەڕاست و کۆتای هەبێت ، وە دەبێت هەوموو پارچەو بەشەکانی یەکترتەواو بکەن و لەتوانایاندا بێت بەشی تر بۆخۆیان پەل کێش بکەن، بەومەرجەی کە لەنێو هەر چیرۆکێکیدا یەک ڕوداوی سەرەکی هەبێت و ئەوانیتر هەموو لەپێناو ڕوداوە سەرەکەیەکەدا بن، چونکە ئەگەر بەشێک لە ڕوداوی چیرۆکەکە شوێنی خۆی نەگرێت یان لە شوێنی خۆی دەربهێندرێت ئەوا بێگومان تەواوی مانای چیرۆکەکە گۆڕانی بەسەردا دێت، بۆیە بونی یەکێتی لەنیوان بەشەکان لەلای ئەرستۆ مەرجی سەرەکی بووە..

لێرەدا ئاماژە بە خاسەتێکی تایبەتی ئەرستۆ دەکەین دەربارەی چەمکی ناوازەبوون ، بەدیاریکراویش ئەرستۆ باسی پەیوندی نێوان چەمکی ناوازە بون و چاکە دەکات، چونکە فەیلەسفەکانی پێشتر لەو باوەڕەدابوون کە ناوازەیی و چاکە هەردووک یەکن و سودیان هەیە، بەلام ئەرستۆ دەڵێت کە چاکەو ناوازەیی یەک شت نین، چونکە چاکە هەمیشە لە ڕێگەی کردارەکانەوە دەردەکەون بەلام چەمک و سیفاتی ناوازەیی هەندێکجار لەنێو شتە جوڵاوەکاندا دەردەکەون ، ئەرستۆ تەنانەت ئەوە دوپار دەکاتەوە کە بەتەنها مەرجیش نیە ئەم سیفاتە لەناو شتە جوڵاوەکاندا بن، بەڵکو دەکرێت هەندیک جار لە نێو حاڵتی بێدەنگیشدا بیان دۆزینەوە ، لەبەر ئەوە دەکرێت سیفاتێکی گشتی بە مانای ناوازیی بدەین چونکە لە ناو سروشتی زیندو تەنانەت لە جێگرو نازیندوشدا بونی هەیە، کەواتە لە ناو کۆمەڵگەدا بونی هەیە ، هەروەک چۆن لە هونەردا بەدی دەکرێت..

لەبەر ئەوە جوانی دنیایەکی ڕاستەقینەو بابەتیانەیە کە بۆ خۆی مەڵبەندی هۆشیاری جوانی و هونەرییە، بەڵام ناوەڕۆکێکی تریش لێرەدا بەدی دەکرێت مەبەست لە هونەری ( لاسایکردنەوەیە) ،لەبەر ئەوەی ئەرستۆ پێوایە کە مرۆڤ لەمیانی لاسایکرنەوەوە دەگات بە زانین و مەعریفە، کەواتە چێژ وەرگرتن لەم بابەتەدا پەیوەستە بە دوو لایەن کەئەوانیش بریتین لە بەدەستهێنانی ئاسودەی لەڕێگەی تێگەیشتن و هەروها بەدەست هێنانی ئاسودەیی لەڕێگەی زانیاری و مەعریفە..

ئەرستۆ پێیوایە کە حەزی مرۆڤ لەبەرامبەر زانین ومەعریفەو جوانیدا سەرچاوەی ڕازی بونیەتی لە ژیاندا ، نەوەک جیهانی بیروڕاکانی ، لەبەر ئەوە هونەر لەلای ئەستۆ سیفاتێکی مەعریفی هەیە و هونەر بەجۆرێک لە جۆرەکان شێوەو شکڵیکی مەعریفی هەیە لە لای مرۆڤ ، کەواتە ڕاستگۆی هونەری لەلای ئەرستۆ نابێت گوزارشت لە وێناکردنی شکل و شێوەی دەرەکی سروشت بکات بەشێوەیەکی ساناو ئاسان ،،، هەروەک چۆن کە باس لە شعر دەکات بەشێوەیەکی سادەو سەرپێێ لێی ناڕوانێت بەڵکو دابەشی دەکات بەسەر چەندین جۆرو شێوازدا ، تانەت لە ڕووی بابەتی و گوزارشتییش جودایان دەکات، چونکە ئەرستۆ جیاوازی دەکات لە نێوان شعری میژوی و شعری ئەفسانەی و شعری سۆزداری لەگەڵ شعری درامی ، تەنانەت دراما دابەش دەکات بەسەر دوو ژانری سەرەکیدا کە ئەوانیش بریتین لە تڕاژیدیا واتە مەرگەسات و هەروەها ژانری کۆمیدیا واتە بەزمەسات.

کەواتە بەرهەمی هونەری لەلای ئەرستۆ لەبەهای مرۆڤ بەرز دەکاتەوە ، چونکە کارو بەرهەمی درامی و هونەری دەبێتە هۆی ئەوەی ڕوح پاک بکاتەوە و مرۆڤ ئازاد دەکات لە غەریزە خراپەکانی ، کەواتە پەیوەندی لەنێوان هونەرو چالاکیە مرۆڤایەتیەکان کاریگەریەکی گەورەی هەیە، هەروەک چۆن ئەرستۆ لە کاریگەری تراژیدایادا هەمان مەبەست دوبارە دەکاتەوە بەمەستی پاک بونەوەی دەرون و ڕوح، چونکە ئەرستۆ لە ڕیگەی دروستکردنی ترس و بەزەیی لەنێو تێکستە تراژیدیە درامیەکاندا هەستی یاخود دۆخی (پاک بوونەوە) باس دەکات کە دەبێتە هۆی خەمڕەوێنی بینەرو پاک بونەوەی ڕوحی .

لەبەر ئەوە تێۆرەکەی ئەرستۆ بۆ پەروەردەکردنی تاک و ڕۆڵێ هونەر وەکو بەشێک لە پرۆسەی پەروەردەکردن دەگەڕێتەوە بۆ ، یاخود سودی لە چەند سەرچاوەیەک وەرگرتوە کەوانیش کۆمەڵێک پێکهاتەن لە پێکهاتەکانی ( ڕوەکی و ، ئاژەلی و هۆشیاری) .

............................................................................................

**فەلسەفەی هیگڵ ( ١٧٧٠-١٨٣١ پ.ز)**

گرنگی فەلسەفەو تێڕوانینەکانی هیگڵ بەوە دەناسرێنەوە کە ئەم فەیلەسوفە پێی وایە بنچینەی سەرەکی مرۆڤ لەسەر بنەمای هۆشیاری خود ڕادەوەستێت، ئەم تێڕوانینەی هیگڵ وادەکات کە مرۆڤ بتوانیت بگەڕێتەوە بۆ زات و خودی خۆی کە مەڵبەندو ناوەڕکی بیرکردنەوەیەتی و ڕەنگدانەوەی لەسەر خودی مرۆڤ و ژیانی دەبێت،لەبەرئەوەی هیگڵ چەمک و مانای هۆشیاری بەکارهێنا بۆ ئەوەی بونیادی فەلسەفەی گشت گەڕایی میژووی پێ دابمەزرێنیت کە ئەقڵی مرۆڤ گرنگترین شت دەبێت تیایدا، لەبەر ئەوە مێژووی مرۆڤایەتی و دونیا لە دیدو تێڕوانینی هیگڵدا بریتیە لە ململانێی ڕوح بۆ گەیشتن بە قۆناغی هۆشیاری زاتی و خودی، چونکەلەوێوە ئیتر مرۆڤ دەگاتە قۆناغی ئازادوبوون و دەست گرتن بەسەر جیهاندا.

کەواتە فەلسەفەکەی هیگڵ گوزارشت لە ڕەهایی دەکات ،واتە ( ئەقڵی ڕەها)، هەروها گوزارشت لە فەلسەفەی کامڵ بون و دژیەکەکان دەکات، لەبەر ئەوەی بیرو فەلسەفەی هیگڵ ئەگەر بەراود بکەین بە فەیلە سوفەکانی ترو بەتایبەتیش بەوانەی کە ماتریالیزمین ، واتە مادەین ، تاڕادەیەکت تێڕوانینەکانی هیگڵ دەچنە نێو چوارچێوەی فەلسەفەی (ئایدیای- میسالیەت)، بەپێچەوانەی فەلسەفەی مارکسیەت کە لەسەر بنەمای هۆشیاری و باوەڕبوونە بە وجود و فەلسەفەی ماتریالیزمە و مادەییە، چونکە مارکس پێیوایە کە مادەو ماتریال بنەمای سەرەکین لەلای هۆشیاری تاک، یان مرۆڤ. بەڵام بەپێچەوانەوە هیگڵ لەوباوەڕەدابوو کە ئاستەمە مرۆڤ بتوانێت لەڕێگەی ماتریاڵ و مادەوە بگەت بە هۆشیاری خود، لەبەر ئەوە هیگڵ توانی لەڕێگەی سێ چەمک بگات بە ڕاستی تێروانینەکانی خۆی کە ئەوانیش بریتی بوون، لە ( ڕاستی، بون، لەگەڵ بونی عەقڵ گەڕایی). هیگڵ لەوباوەڕەدابوو کە هونەر بریتیەلە بەرجەستەکردن و پیشاندانی بیرۆکەیەک کە پێکهاتوە لە ( ناوەڕۆکی ڕوحی)، کەلەناو مادەو شێوەدا بونی هەیە، یاخود خۆی دەردەخات، لەبەر ئەوەی هونەر لەتوانایدایە کە خۆی بگەیەنێتە ئاستی کامڵبون لەڕێگەی کارکردن لەسەر دوو لایەن کەوانیش بریتین لە یەکەم ، (بیرۆکە) کەدەبێت بەشێوەیەکی هەستی و ئازاد گوزارشتی لێ بکرێت، دووم بریتیە لە ( بڕ) میقدار کە دەبێت یەک بگرێتەوە لەگەڵ بیرۆکەکە و شێوەکەی بۆ ئەوەی هونەر بگاتە ئاستێکی بەرز کەشایستە بێت،.... هیگڵ بۆ ئەوەی ئەو بیرۆکەیە بهێنێتە دی پێی وابوو کە هەندێک مەرج هەیە کە دەبێت ڕەچاو بکرێن کە ئەوانیش بریتین لە؛

**یەکەم**/ دەبێت هەمیشە لە هونەردا ناوەڕۆک دەربارەی کارێکی باش بێت و ناسنامەیەکی بەرزو هونەری هەبێت، واتە شیاو پڕ بەها بێت

**دووم**/ نابێت هونەر لەڕوی پەیام و ماناوە گوزارست لە شتی موجەڕەدا سواو یاخود بێ ماناو سانا بکات

**سێهەم**/ پێویستە شکڵ و وێنە بەشێک لە ناوەڕۆک پێک بهێنن و پێکەوە گونجاوبن و یەکتری تەواو بکەن لە ڕوی ماناو کاریگەریەوە، ئەوکات بەوجۆرە دەتوانین وەکو بە بەشیک لە (ئادیال – میسالیەت) دابنێێن، چونکە هەمیشە هیگڵ دوپاتی دەکردەوە کە ( بیرۆکە و نواندن دوانەیەکن یەک دەگرنەوە لە هونەرداو هاوکات هاوتەبان لەگەڵ واقع، بەمانای ئەوەی کە شکڵ کە هونەر گوزارشتی لێ دەکات و بەرجەستەی دەکات بریتیە لە شێوەی ڕاستەقینەی شکلی خودی مرۆڤ، هەروەها ئەو بیرۆکەیەی کە هونەر لێوەی دەدوێ گوزارشت لە هەمان ڕاستی و هەقیقەت دەکات.کەواتە پێکهێنانی ( میسالیەت) لە هونەرێکی باڵاو پڕبەهادا بریتیە لەوەی کەبەش و پارچەکانی پێکەوەهاڕمۆنی و گونجان هاوتەبابن ، بەپێچەوانەی ڕەغبەت و چێژو لەزەت کە ئەمانە هەموو لەسەر بنەمای هۆشیاری (مادی –ماتریالیزمی) دروست بوون، چونکە هونەر سەرنج ناخاتەسەر لایەنی ڕەغبەت و لەگەڵێدا کۆ نابێتەوە بەڵکو تەنها هونەر گرنگی بەلایەنی هەستی و حسی دەدات لەناو سروشت و ئەو کەل و پەلانەی کە پێکیهێناوە ، چونکە هونەر هۆکارێک بۆ ئەوەی ڕوح بگەیەنیتە ئاستی ئازادبوون، نەک ببێتە هۆکار بۆ تێڕکردنی ڕە‌غبەت و حەزو شەهەواتەکانی، کەواتە ئەمە بەشێک بوو لە دیدو فەلسەفەی هیگڵ کە دواتر بۆچونەکانی تریشی بەناو شارستانیەتەکاندا بڵاو بۆوە بەتایبەتی ئەوەی پەیوەست بێت بە لایەنی مێژوو یاساو ئەخلاق و هونەروئاین. **هیگڵ فەلسەفەی ڕوح بەسەر سێ بازنەدا دابەش دەکات:**

**١ -** ڕوحی خود، کە ناوەڕۆکەکەی بریتیە لە عەقڵی مرۆڤ کە بەشێوەیەکی وا لێی دەڕوانێت و پێی وایە کە تێڕوانینی خودی مرۆڤ بریتیە لەعەقڵی (خودی تاک)

٢ - ڕوحی بابەتی، کەئەمیش بەدەروچونی لە خود دەست پێدەکات بەرەو دەرەوەی خۆی. بەڵام مەبەست لێی جیهانی مادی نیە، بەڵکو مەبەست لێی جیهانی ڕوحی و فکریە.

٣ - لایەنی خودی و بابەتی پێکەوە یەک دەگرن و دەبنە ( ڕۆحی ڕەها) کە دواجار دەبێتە خاوەنی ڕوحی مرۆڤ بەتایبەتی لە بوارەکانی هونەرو ئاین و فەلسەفەدا.

**‌‌دینس دیدرۆ ( ١٧١٣-١٧٨٤)**

دەکرێت سەردەمی ئەم فەیلەسوفە بە ڕۆژگارو سەردەمی ڕۆشنگەری ناوزەند بکرێت، هەروەها لەم کاتەدا سێهەمین شۆڕشی بۆرژوازیەکان ڕوویدا لە دژی سیستمی دەرەبەگەکان، بۆیەکەمجار بوو کە لە مێژووی فەرەنسادا ئاین و دین وەلا بندرێت و لە کاری سیاسەت و فەرمانڕەوایەتی جیا بکرێتەوە، بەجۆرێک ئەم شۆرشە بەردەوام بوو هەتا دواجار توانیان سەربکەون بەسەر حوکمی ئەستۆکراتیەکان ، بەوشێوەیە خەڵکی هەلگەڕاوەو شۆڕشکارەکان بونە خاوەنی بیرو دیدی سەردەمەکەی خۆیان کە بە سەردەم و ڕۆژگاری ڕۆشنگەری ناسرا..

هەربۆیە فەلسەفەی مادییەت و مارتریالیزم دەکرێت بە نەوەی دووەم و بەرهەمی ئەم سەردەمە بزانرێت کە بەسەردەمی بەرەوپێشچون و ڕۆشنگەری بەناوبانگ بوو،، بۆرژوازیەکان لەمکاتەدا داوای مافی ( موڵکداری)یان دەکرد بۆ خۆیان ، چونکە فەیلەسوفە ڕۆشنگەرەکان پێیان وابوو کە بنەما سەرەکیەکانی دروستکردنی کۆمەڵگەیەکی تەندروست و عەقڵانی و تازە لە بەدەستهێنانی ئەم مافەوە سەرهەڵدەدات و دروست دەبێت، چونکە لە م ڕێگەیەوە تاک دەتوانێت جۆرێک لە هارمۆنی کۆمەڵایەتی و (خودی- زاتی) بۆ دروست بێت، هەروەها ڕۆشنگەرەکان پێیان وابوو کە ئەم جۆرە لە بڕیارو بیرکردنەوە دەبێتە مایەی لەناوبرندی هەژاری، بەڵام ئەرستۆکرارییەکان پێیان وابوو کە ئەم جۆرە بیرکردنەوانە هیچ جیاوازی چینایەتی ناهێڵیت و دواجار دەبێتە هۆی دروستکردنی هێزی دوژمنکاری لەناو خەڵکدا، هەربۆیە فەیلسەسوفێکی وەکو (دینس دیدرۆ) جیاوازی وبەراودکاری دەکات لەنێوان کۆمەڵگای عاقڵ و تەقلیدی یاخود لێک چوو، (( دیدرو پێی وایە ئەم جۆرە کۆمەڵگایە لە شێوەو حکومدا زیاتر وەکو نمونەیەکی باش و `گونجاو دەردەکەوێت بەڵآم تاک تیایدا دەبێتە قوربانی تەنهاو لەپێناو خێرو باشی کۆمەڵگاکەدا، ئەمە لەژیاندا لەبەرژەوەندی مرۆڤ نیە ، بەڵام ئەگەر ئەمە تەنها هونەرو نمایش بێت زۆر باش دەردەکەوێت چونکە هەموو تاکەکان لەپێناو باشی کۆمەڵگادا تێدەکۆشن و وزە دەبەخشن.

لەبەرئەوە دیدرۆ پێی وایە کە بنەمانی پەیوەندەیە مرۆڤایەتیەکان زیاتر لە پەیوەندی نێوان تاک و کۆمەڵگەدا خۆی دەبینێتەوە ، نەک پەیوەست بە لایەنی دارایی و مادیی، چونکە ئامانج لێی دروست بونی مرۆڤی یەکسانە،

دیدرۆ وەکو فەیلەسوفێک زۆر کاریگەربوو بە سەردەمی ڕۆشنگەری هەرلەبەر ئەوهۆکارەبوو کە وتارێیک نوسی بەناوی ( لەمیانی ناوەزەبوندا). چونکە بەشیک لە بیرمەند و فەیلەسوفە ئینگلیزیەکان تێڕوانین و دیدی خۆیان هەبوو بۆ چەمکی هونەری ناوازەی، ئەوان پێیانوابوو کە هونەر کاری باش دەکات، چونکە هونەر ڕۆڵێکی ئەخڵاقی دەبینێت، هەربۆیە دیدرو ئەم بۆچونە وەردەگرێت و پاشان بەرەوپێشی دەبات لە ژێر ناونیشانێکدا کە پێی دەڵێت شۆڕش دیموکراتی بۆ پەروەدەکردن و پێگەیاندنی هاونیشتمانیەکان ، هەربۆیە ئەو دەڵێت، (( ئێمە چاکەکاری بۆ هاوڵآتیان پەسەند دەکەین هەروەک چۆن نەهی لە خراپەکاری دەکەین هەروەک چۆن دەبێت هەموو مرۆڤێک چاکەکان بە قەڵەمێک بنوسێت، یاخود لە ڕێگەی وێنەو فڵچەوە بکێشێت، بەڵام دیدرۆ گرنگی ئەخلاقی لە هونەردا دوپار ناکاتەوە و گرنگی زۆر پێنادات، بەلکو ئەو پێیوابوو کە دەبێت هونەر حوکم لەسەر یەکسانی بدات و ناشرینی و نەگیەکان جیابکاتەوە و هەروەها هێرش بکاتە سەر زۆردارو ستەمکار ، کەواتە دەبێت هونەرمەند وەک مامۆستا وابێت بۆ مرۆڤ و مرۆڤایەتی ، بەڵام دەبێت لێرەدا بپرسین ئایا هەموو هونەرەکانیتر ئەم ڕێساو تێڕوانینانە وەکو خۆی جێ بەجێ دەکەن؟ دیدرو بۆ خۆی ئەم بۆچونەی لە فەیلەسوفە ڕۆشنگەرەکانەوە وەرگرتبوو، لەوەڵامدا دەبێت بڵێین نا نەخێر هەموو جۆرەکانی هونەر ئەو ئەرکە وەکو خۆی جێ بەجێ ناکەن ، بەڵام دەبێت بەگشتی هونەر خاوەنی پەیامی و ئادیای چاک بێت، هەروەها دیدرۆ دەڵێت (( هەموو بەرهەکان لە پەیکەرو وێنەکێشاندا دەبێت گوزارشت لە خۆدی خۆیان و ڕێساکانی ژیان بکەن ، دەبێت هونەر دیوێکی فێرکاری هەبێت دەنا بەکارێکی خراپ لەقەم دەدرێت و سودی نابێت))

هونەر لە تێڕوانینی دیدرۆ خاوەنی ئاستێکی مۆراڵی و بەهای ئەخڵآقی نابێت ئەگەر بابەتی هونەر لە بنەڕەتدا هەڵقوڵاوی ژیانی میللەت نەبێت، هەرئەمەیە وادەکات کە هونەر بۆخۆی لەتوانایدا بێت گوزارشت لە ژیان بکات. چونکە هونەر ئامرازێکە بۆ پەروەدەکردنی کۆمەڵگا بەشێوەیەکی ئاکاری و سیاسی..

دیدۆر سەرکۆنەی بابەتی ساختەو ناڕاست دەکات لە هونەری وێنەکێشان و ئەو ڕێساو یاسا ستایلە سەپێندراوانەدا هەیە کە لەناو هونەری ئەرستۆکراتیەکاندا بونی هەبووە، هەروەک ئەو ستایلە رەمزی و سمبولیەی کە خەلکی ئەرستۆکراتی مەیلیان لی هەبوو، هەربۆیە دیدۆر لەم بارەیەوە دەڵێت (( زۆربەی کارو بەرهەمە هونەرەیە ڕەمزی و سمبولیەکان شاکارو ناوازە نین)) ،تەنانەت دیدۆر لەبارەی هونەری کلاسیکیەوە دەڵێت (( ڕێسا ڕێکخراوەکان وا لەهونەر دەکات بەرەو ڕۆتین و بێزار بوون بچێت، هەربۆیە خۆ خواردنەوە لە هونەری کلاسیکیدا وایکردوە کە داهێنانی هونەری و دروست ڕونەدات و کەم بیتەوە لەلای هونەرمەند))

لەبەر ئەوە پێویستە لەسەر کەسی هونەرمەند کە زۆر بە وردی و دیقەت بەرجەستەی وێنەی مرۆڤ بکات لە ئاستێکی زۆر ڕاستگۆیانەدا.

هەربۆیە ئەوەی بەرهەم دێت لەلای ئەکادیمی ومامۆستاو هونەرمەندە کلاسیکیەکان دەرئەنجامی تێڕامان و کارکردنیانە لەسەر بیرو فەلسەفەی هونەری کۆن و کلاسیکە ، لەەبەرئەوە دیدرۆ لەوباوەڕەدایە کە هونەرمەندە کلاسیکیەکان هەمیشە سروشت وژیان بەکار دەهێنن لەپێناو دروستکردن و بونیادنانی شارستانیەکی کۆن ، بەڵام ڕۆشنگەرەکان هەموو کەل وپەل و کەرەستەیەکیان لە سروشتەوە دەبێت و لەپێناو پیشاندانی وێنەیەکی ڕاستەقینەو جوانی ژیان دەبێت ، دیدرۆ دەڵێت (( پێویستە تەنها سودە لە فەلسەفە و هونەری کلاسیکیەکان وەربگرین لەپێناو ئەوەی کە لێوەیان فێر بین کە چۆن بڕوانینە سروشت و ژیان))

بەلای فەیلەسوفێکی وەکو دیدرۆ هونەر بریتیە لە چالاکیەکە لەپێناو بەرهەمهێنانی مەعریفەو زانست، هەروەها جوانی لە هونەردا هەمان ماهیەت و بەهای هەیە لە فەلسەفەداو هەمان پرسیار دەکات لەسەر ئەوەی کە ئایا هەقیقەت چیە؟، هەربۆیە ئەرکی هونەرو دراما بریتی دەبێت لە بەرەوپێشبردنی ئاستی بیرکردنەوەی مرۆڤ بۆ قۆناخێکی نوێتر.